Chapeau Vert és una companyia de Cambrils que proposa una nova tipologia d'edifici: cúpules de fusta, ecològiques i automuntables, per implantar allà on es desitgi.
Altres característiques que fan de la fusta un material idoni per a la construcció són la seva gran capacitat termoaïllant, amb l'estalvi energètic que això possibilita; la isolació acústica i elèctrica que proporciona; l'elasticitat; la seva resistència en relació amb el pes, proporcionalment superior a la de l'acer i el formigó; i la regulació de la humitat i la filtració de l'aire que duu a terme.
Cal afegir a més que la baixa conductivitat tèrmica de la fusta i el poc oxigen que acumula al seu interior, així com l'absència de substàncies derivades del petroli per al seu tractament (en el cas de Chapeau Vert), fan aquests edificis altament resistents al foc.
Altres virtuts de Chapeau Vert venen donades per la forma de la construcció: la cúpula permet un repartiment uniforme de les càrregues que, d'una banda, confereix a l'edifici resistència davant els sismes i, de l'altra, fa innecessària l'existència de pilars interiors, amb la qual cosa s'aconsegueix un habitacle diàfan que permet d'implantar-hi pràcticament qualsevol ús que es desitgi: habitatge, llar d'infants, oficina de turisme o sala d'exposicions, tant és.
D'altra banda, la forma de cúpula facilita la circulació de l'aire i l'autoregulació tèrmica, cosa que redunda en estalvis energètics suplementaris.
L'edifici Chapeau Vert es basteix mitjançant l'acoblament de panells en forma de trapezi que es van muntant en diferents nivells, fins a un màxim de set, essent els trapezis de cada nivell una mica més petits que els de l'immediatament inferior.
Set dels trapezis que conformen la cúpula estan dotats de finestres proveïdes de doble envidriament termoaïllant.
També hi ha una claraboia al capdamunt de l'edifici.
Chapeau Vert ofereix cúpules en dues mides: 7,10 m i 10,34 m de diàmetre.
La parcel·la necessària per als fonaments de la cúpula és de 83 m 2.
L'alçada màxima de l'edifici és de 6 m.
En les cúpules de diàmetre més gran es pot dividir l'espai de dins en dues plantes, amb la qual cosa la superfície interior màxima que s'assoleix és de 115 m 2.
Val a dir que, si és necessari, es poden connectar diverses cúpules entre si per aconseguir espais més grans.
Segons els responsables de Chapeau Vert, si l'usuari opta per l'automuntatge de la casa, per completar-la caldran tot just tres persones que hi treballin tres dies.
Hi ha també la possibilitat d'encarregar el muntatge de la casa a la mateixa empresa.
Us convidem que us remeteu al web de la companyia per assabentar-vos dels requisits administratius, legals i logístics que comporta la implantació d'una cúpula Chapeau Vert.
A la pàgina també hi trobareu els preus de les diferents versions de Chapeau Vert existents.
Cal dir, per acabar, que aquesta actuació ha estat incorporada com a bona pràctica al catàleg Futurs presents: 100 iniciatives a Catalunya, complementari de les Jornades Catalunya Futur Verd recentment organitzades pel Departament de Territori i Sostenibilitat.
Dimensió social de la sostenibilitat, Sostenibilitat, Plurifuncionalitat, Construcció modular, Ecodisseny i compra pública ambientalitzada, Valorització de materials, Mitigació, Nous materials i sistemes auxiliars